Mors hus

Mors hus er en norsk erotisk dramafilm fra 1974 basert på boken Sin Mors Hus av Knut Faldbakken fra 1969. Den handler om en ung student som ikke finner fotfeste i tilværelsen, vender hjem til sin mor og innleder et incestuøst forhold til henne. Filmen er regissert av Per Blom og er en kontroversiell norsk film med sine skildringer av incest. Filmen ble innspilt i Oslo og på Gjøvik og hadde 18-års aldersgrense da den gikk på kino. Den ble en suksess i sin tid og er i ettertid vist flere ganger på NRK2. Filmen er foreløpig ikke gitt ut på DVD.

Handling 
Filmen begynner med at vi møter hovedpersonen Petter (Svein Sturla Hungnes), som sitter på Universitetet under en prøve. Han klarer ikke å konsentrere seg og alt han får rablet ned er en naken dame. Han leverer inn prøven og avbryter sine studier. Så drar han til sin forlovede og gjør det slutt med henne. Petter reiser hjem til sin mor som bor alene i et stort hus på Gjøvik, etter farens død. Han tar toget og på toget møter han Eva (Frøydis Armand). Hun har nettopp fått jobb som lærer på Petters gamle barneskole på Gjøvik. Petter blir tiltrukket av Eva og de veksler noen ord under togturen. Moren (Bente Børsum) går ensom hjemme i det store huset, røyker og leser ukebladfortellinger. Hun blir overrasket, men glad over at sønnen er kommet hjem. Hun viser ingen tegn til bekymring over at Petter har avbrutt sine studier og brutt med sin forlovede. Nå som sønnen er hjemme lager hun mat til ham, og de to blir mer og mer knyttet til hverandre igjen. Akkurat slik som det var da Petter vokste opp. En kveld overtaler hun Petter til å sove inne hos seg i dobbeltsengen. Petter går med på det. Det blir jul og de feirer jul sammen. Petter gir moren sin en LP-plate og de danser lenge sammen til musikken. Petter treffer også Eva og de to innleder et forhold. Når moren får vite om forholdet til Eva tilspisser situasjonen seg i huset. Skjult sjalusi kommer etter hvert opp til overflaten og vi forstår at moren vil ha Petter for seg selv. Moren går likevel med på å invitere Eva på kaffe. Petter dras nå mellom de to kvinnene i et slags trekantforhold. Moren reiser bort en tid og Petter treffer Eva i mors hus. De leker gjemsel og sover sammen i mors seng. Når moren kommer hjem merker Petter at noe er galt. Moren har funnet et brukt kondom og konfronterer Petter med det. Petter går til Eva, som etter at de har elsket forteller ham at hun er med barn. Det blir for mye for Petter og han stikker av. Han løper fortvilet den lange veien hjem til mors hus. Moren ligger våken i sengen. De to møtes på soverommet og omfavner hverandre. Petter gråter. Moren trøster, klemmer og holder rundt ham. Etterhvert glir det over i kyssing. Det ender med at de kler av hverandre og ligger sammen på mors soverom. Idet filmen slutter ser vi mors hus.

Om filmen 
Internasjonalt er filmen kjent som His Mother's House. Den vakte stor oppsikt på grunn av sin åpenhjertige behandling av tabuemnet incest. Filmen ble nominert til «Best feature» på Chicago International Film Festival i 1974. Bente Børsum fikk Filmkritikerprisen 1975 av Norsk Filmkritikerlag for rollen som Moren. Filmen er også Frøydis Armands første spillefilm.

Børsum fortalte i et intervju med Dagsavisen i 2016, at "Mors hus" sendte sjokkbølger gjennom Film-Norge og skapte voldsomme reaksjoner. På den tiden var en film om en mor og en sønn som innleder et seksuelt forhold!det et helt utenkelig tema. Hun fortalte:

"– Ja, det var meg som fikk all kjeften, særlig fra de religiøse på Sørvestlandet. Men jeg fikk også telefoner fra folk som selv var blitt utsatt for incest. Så fikk jeg for øvrig også filmkritikerprisen for den, så jeg har ikke noe å skamme meg over! Jeg angrer ikke på den filmen, jeg syns det var renslig gjort, det ble ikke noe grums av det. Det eneste jeg har å innvende, var at den samleiescenen mellom mor og sønn ble som den ble. Den ble liksom bare «vanlig» sexscene (…) Det var bare menn på settet, og de var så fornøyde, så. Men jeg tenkte at det der ikke var bra. Moren river genseren av sønnen – det er liksom ikke noe en mor ville gjort i en slik situasjon. Jeg ville gjort det mer tydelig at dette var et forhold mellom en mor og en sønn, vist at det var en kombinasjon av sex, men også morsvarme, som virket forløsende for hovedkarakteren ... Jeg vet ikke – jeg var i alle fall ikke enig."

Sin mors hus er Knut Faldbakkens debutroman fra 1969.

Mottakelse 
Filmen fikk terningkast 3 i Programbladet, VG og Dagsavisen. Aftenposten ga den terningkast 4.

I rollene 		
 Svein Sturla Hungnes – Petter
 Bente Børsum – Moren
 Frøydis Armand – Eva
 Aud Fosse – Petters forlovede
 Morten Svensgam – Gutt på jernbanestasjonen
 Johnny Andersson – Gutt på jernbanestasjonen

Produksjonsbesetning 
 Produksjonsleder: Lasse Glomm
 Innspillingsleder: Gunnar Svensrud
 Arkitekt: Sven Wickman
 Foto: Erling Thurmann-Andersen
 B-foto: Jan Alnæs
 Klipp: Lars Hagstrøm
 Lys: Jo Banoun, Arne Olsen
 Dagmann: Erik Magnussen
 B-lyd: Erling Jørgensen
 Lyd: Thomas Samuelsson
 Musikk: Kanon D dur av Johann Pachelbel
 Kostymer – script: Anne Siri Bryhni
 Sminke: Nurven Bredangen
 Rekvisitør: Lasse Sæther 
 Rek.ass: Wenke Aalmen
 Assistenter: Christian Sandaker, Trond G. Kristiansen
 Distribusjon: Kommunenes Filmcentral a/s
 Laboratorium: Laboratorieservice a/s

Kilder 
 Bente Børsum. Sensommerdamen, Dagsavisen 3. juni 2016

Eksterne lenker 
 
 Mors hus hos Filmweb
 Mors hus hos Filmbasen

Norske dramafilmer
Filmer fra 1974
Norske filmer fra 1970-årene
Gjøvik
Filmer basert på bøker
Norskspråklige filmer